32006R0830
L 150/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 830/2006 НА КОМИСИЯТА
от 2 юни 2006 година
за изменение на Регламент (ЕО) № 1342/2003 по отношение вноса на зърнени култури и ориз
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1784/2003 на Съвета от 29 септември 2003 г. относно общата организация на пазара на зърнени култури (1), и по-специално член 24, втори параграф от него,
като взе предвид Регламент (ЕО) № 1785/2003 на Съвета от 29 септември 2003 г. относно общата организация на пазара на ориз (2), и по-специално член 25, параграф 2 от него,
като има предвид, че:
(1)
Регламент (ЕО) № 2007/2000 на Съвета (3), който въведе извънредни търговски мерки за страни и територии, участващи в или свързани с процеса на стабилизация и асоцииране на Европейския съюз, допуска зърнени култури и ориз с произход Албания, Босна и Херцеговина и митническите територии на Черна гора, Сърбия или Косово за внос в Общността без количествени ограничения и с освобождаване от митнически такси.
(2)
Член 16 от Регламент (ЕО) № 1342/2003 на Комисията от 28 юли 2003 г. за установяване на специални подробни правила за прилагането на системата на разрешения за внос и износ на зърнени култури и ориз (4) предвижда държавите-членки да съобщават на Общността за исканията на лицензии за внос или износ, като индикация за произхода не се изисква за други зърнени култури, освен за обикновена пшеница.
(3)
За да осигурят тясно проследяване на вносовете на зърнени култури и ориз, държавите-членки следва да съобщават произхода, указан в разрешенията за внос, по отношение на всички зърнени култури и ориз.
(4)
Регламент (ЕО) № 1342/2003 следва съответно да се измени.
(5)
Мерките, предвидени в настоящия регламент, са в съответствие със становището на Управителния комитет по зърнените култури,
ПРИЕ НАСТОЯЩИЯ РЕГЛАМЕНТ:
Член 1
Член 16, параграф 2 от Регламент (ЕО) № 1342/2003 се заменя със следното:
„2. По отношение на издадените лицензии за внос държавите-членки изпращат ежедневно количествата, предмет на лицензии, по произход и код на продукта, по степен на качество. Произходът се указва освен това в нотификациите относно разрешенията за внос на ориз.“
Член 2
Настоящият регламент влиза в сила на 1 юли 2006 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 2 юни 2006 година.